Lieky proti bolesti a starostlivosť po operácii mandlí: možnosti a odporúčania
Aké lieky môžem užívať po operácii mandlí?
Dobrý deň,
chcela by som sa spýtať, aké lieky proti bolesti môžem užívať po operácii mandlí. Tri dni po zákroku som mala silnejšie krvácanie a teraz, po ďalších štyroch dňoch, mám neznesiteľné bolesti, ktoré mi nedovoľujú spať.
Dobrý deň.
Ďakujeme za Vašu otázku.
V prípade výskytu silného krvácania nie je vhodné podávať lieky zo skupiny nesteroidných protizápalových látok ako sú ibuprofén, diklofenak, naproxén, kyselina acetylsalicylová bez porady s lekárom. Bezpečnejšou voľbou sú lieky s obsahom paracetamolu. Na tlmenie stredne silnej až silnej bolesti máme výborné skúsenosti s liekom
Panadol Ultra Rapide
. Liek obsahuje kombináciu 3 liečiv: paracetamol (analgetikum - antipyretikum) - pôsobí proti bolesti a znižuje horúčku; kofeín - zosilňuje účinok paracetamolu; kodeín (opiátové analgetikum) - znižuje vnímanie bolesti a reakciu na ňu.  Odporúčaná denná dávka sú  1 – 2 tablety podľa potreby 1 – 4x denne s časovým odstupom najmenej 4 hodín.
V prípade nedostatočného účinku lieku alebo výrazného zosilnenia bolesti bude však potrebné kontaktovať lekára, ktorý zváži ďalší terapeutický postup.
Prajem pekný zvyšok dňa.
S pozdravom
Mgr. Barbora Bičanovská